《还家 其一》
清代·钱澧

代马不忘北，越禽欣南栖。游子乍还乡，恍恍意翻迷。

入门见父母，惜我颜黑黧。长跪进致辞，行李实惨凄。

为言不足忧，吾肠便藿藜。诸弟出营食，顾见蓬头妻。

弟妇拜且却，小妹娇还啼。阿长将米归，黑盐手并赍。

喜传豆角熟，不但食黄齑。堂堂七尺躯，壮齿生久齐。

饥寒上累亲，不如跪乳羝。

作者简介：钱澧，字东注，号南园，昆明人。乾隆辛卯进士，改庶吉士，授检讨，历官通政司副使，复授御史。有《南园遗集》。